Lectio Divina

*fuq il-Vanġelu tal-Ħadd*

30 Ħadd ta’ Matul is-Sena

Sena A

Mt 22:34-40

Ikomplu l-mistoqsijiet u d-diskussjoni ma’ Ġesù fit-Tempju: id-dixxipli tal-Fariżej li staqsewh dwar il-ħlas tat-taxxa imperjali “stagħġbu, ħallewh u telqu” (22,22), u warajhom ġew is-Sadduċej li jistaqsu dwar il-qawmien mill-imwiet. Għar-risposta ta’ Ġesù, in-nies ikollhom reazzjoni simili (cf., 22,33), u din id-darba jiġu l-Fariżej infushom u jingħaqdu mas-Sadduċej biex jistaqsuh. Din hi l-aħħar mistoqsija li l-Fariżej jagħmlu lil Ġesù. Dritt wara, ikun Ġesù nnifsu li jistaqsihom dwar bin min hu l-Messija, u quddiem it-tweġiba kuntradittorja li jagħtu “ħadd ma seta’ jwieġbu, u anqas ma kellu ħadd il-ħila jistaqsih iktar minn dakinhar” (22,46). Hija ċara l-figura ta’ Ġesù bħala Mgħallem koerenti u konvinċenti f’Iżrael.

Interessanti li Mattew iqiegħed din is-silta f’kuntest ta’ polemika. F’Mark naraw li l-kittieb li jistaqsi din il-mistoqsija lil Ġesù għandu intenzjoni tajba, jaqbel miegħu, u jiġi mfaħħar minn Ġesù (“mintix ’l bogħod mis-Saltna ta’ Alla”, *Mk* 12,28-34). F’Luqa din il-mistoqsija hija l-preludju għall-parabbola tas-Samaritan it-Tajjeb, li tiżviluppa fl-eżortazzjoni etika “Mur u agħmel hekk int ukoll” (*Lq* 10, 25-37). L-istess mistoqsija twassal għal riżultati differenti, minħabba l-intenzjonijiet differenti ta’ min qed isaqsi.

**F’dak iż-żmien, il-Fariżej, meta semgħu kif lis-Sadduċej kien saddilhom ħalqhom,**

Il-verb φιμόω (li ġej minn φιμος, sarima, cf. *1Kor* 9, 9 *1Tm* 5,18) juri lil Ġesù li jsikket bl-awtorità u bil-kelma tiegħu, bl-istess mod kif isikket lill-ispirtu ħażin (cf. *Mk* 1,25; *Lq* 4,35) u lill-baħar (cf. *Mk* 4,39). Hekk ukoll l-Insara mistennija jsikktu l-injoranza ta’ żmienhom (cf. *1Pt* 2,15). Ġesù ma jsikkitx b’diskussjonijiet jew argumenti twal imma bi frażijiet qosra u ordnijiet.

**inġabru madwaru, u wieħed minnhom, għaref fil-Liġi, għamillu din il-mistoqsija biex iġarrbu**

F’*Mt* il-verb πειράζω jintuża dejjem f’sens negattiv: li ġġarrab lil xi ħadd b’intenzjoni qarrieqa, bit-tama l-imġarrab ma jgħaddix mill-prova. Ġesù jiġi mġarrab mix-Xitan, mill-Fariżej, mis-Sadduċej, u issa minn espert fil-liġi (νομικός). F’kull prova ma jaħrabx, imma jinqeda bl-okkażjoni biex jerġa lura għall-Iskrittura u l-pjan oriġinali tal-Missier.

**“Mgħallem liema hu l-kmandament il-kbir fil-Liġi?”**

Għalkemm il-klassifikazzjoni ta’ 613-il preskrizzjoni tat-*Torah* – 248 kmand u 365 projibizzjoni – ġiet iddefinita fit-ii seklu w.K., fi żmien Ġesù din l-attività kienet diġa bdiet. Kien hemm min jiddiskuti dwar liema huma dawk il-karatteristiċi li jagħżlu bejn kmandamenti kbar u oħrajn inqas importanti, iżda kien hemm min isostni – bħar-rabbini – li “dak li hemm miktub” huwa kollu mogħti minn Alla u allura għandu jiġi imħares bl-istess mod. Dawn kienu jittrattaw it-*Torah* b’mod formali: kulma hemm fiha huwa awtomatikament liġi u l-preskrizzjonijiet huma kollha ugwali u japplikaw bl-istess gravità. Il-mistoqsija tal-għaref tal-Liġi lil Ġesù għandha l-intenzjoni li timplika lil Ġesù f’din il-polemika, u li twassal imbagħad għall-mistoqsija b’liema awtorità hu (li mhux kittieb) jazzarda jikklassifika l-liġi divina. Imma apparti l-iskop polemiku tagħha din il-mistoqsija tirrifletti tfittixija ġenwina għal dak li essenzjali fir-relazzjoni tal-bniedem ma’ Alla. L-għadd kbir ta’ preskrizzjonijiet u l-estensjoni tat-tagħrif reliġjuż jistgħu jkunu ta’ tfixkil, u għalhekk il-bniedem reliġjuż għandu jżomm quddiem għajnejh formoli qosra li jiġbru fi ftit kliem il-fidi tiegħu u dak li jixtieq jgħix.

**Qallu Ġesù: “Ħobb lill-Mulej, Alla tiegħek, b’qalbek kollha, b’ruħek kollha, u b’moħħok kollu. Dan hu l-kmandament il-kbir u l-ewwel wieħed.**

Għandna kwotazzjoni kważi identika ta’ *Dt* 6,5. Dawn huma l-kelmiet li l-Lhud kienu jqiegħdu fit-*tefillin*/filatteri, kif indikat dritt wara dan il-vers: “U jkunu dawn il-kelmiet, li jien sa nordnalek illum, f’qalbek; idaħħalhom f’moħħ uliedek u titkellem fuqhom [...] u torbothom bħal sinjal ma’ idek u ddendilhom bejn għajnejk” (*Dt* 6,6-8). Ġesù nnifsu jinnota li l-Fariżej “jagħmlu filatteri wesgħin u ġmiemel twal” (*Mt* 23,5). Li l-Lhudi jkollu l-filatteri bix-*Shema* *Israel* (*Dt* 6,4-5) il-jum kollu quddiem għajnejh suppost ikun għalih ta’ tifkira kontinwa fl-iktar kmandamenti importanti. Ġesù jfakkar lill-Fariżej li dak li allegatament kienu qed ifittxu u jiddiskutu dwaru hu daqshekk qrib tagħhom u aċċessibli għalihom.

**καρδία**: iċ-ċentru tal-persuna, fejn hemm ix-xewqat u fejn isiru d-deċiżjonijiet, “our ‘*desire*-decisions’ that establish who we really are”. *Mt* 6,21: “Fejn hemm it-teżor tiegħek hemm tinsab qalbek ukoll”. Il-bniedem ma jistax iħobb tassew lil Alla mingħajr ma jħoss ġibda lejh, ikollu xewqa għalih, u jieħu pjaċir fih. Mingħajr is-sentimenti, ir-relazzjoni ma’ Alla ssir *moraliżmu*, jew *ritwaliżmu*, jew *spiritwaliżmu*.

**ψυχή**: ir-ruħ, jew il-ħajja (fil-prattika għal-Lhud ifissru l-istess ħaġa). *Mt* 10,39: “Min isib lil ħajtu (ψυχὴν), jitlifha; u min jitlef lil ħajtu minħabba fija jsibha”. Dak li nħobb isir il-ħajja tiegħi, niddedikalu l-ħin, l-attenzjoni u l-enerġija tiegħi, u għalih inkun lest anki li nbati. Mingħajr din hemm ir-riskju tas-*sentimentaliżmu.*

**διάνοια**: nom rari fil-Vanġeli (4 darbiet). Jindika l-fakultà tal-ħsieb: “to reach a meaningful (*personal*) conclusion. Such ‘full-breadth reasoning’ is *essential* to loving (*agapáō*) the Lord and our neighbor. It is also the instrument of self-destruction when exercised without God’s light and power (cf. *Lk* 1,51; *Eph* 2,3, 4,18; *Col* 1,21).” Interessanti li fis-Sinottiċi tinbidel it-traduzzjoni tas-LXX: flok διάνοια kien hemm δυνάμεώς (“b’saħħtek kollha” *Dt* 6,4). Ir-rabbini ġieli kienu jinterpretaw is-saħħa/qawwa bħala il-flus u l-ġid li wieħed joffri lil Alla. Ma Ġesù iktar milli l-qawwa jew il-kwantità ta’ dak li jagħmel, iktar importanti li wieħed ikun *jaf* x’qed jagħmel (u jħoss), u l-imħabba ta’ Alla ssir mod ta’ kif nirraġuna. In-nuqqas tal-“moħħ” iwassal għall-*fanatiżmu*.

**U t-tieni jixbhu: “Ħobb lil għajrek bħalek innifsek”.**

Kwotazzjoni oħra, din id-darba minn *Lev* 19,18: “La titħallasx u la tbejjitx f’qalbek ’l ulied il-poplu tiegħek, imma ħobb lil għajrek bħalek innifsek; jiena l-Mulej”. ὅμοιος, “li tixbah” huwa aġġettiv li Mattew iħobb juża fil-bidu tal-parabboli (speċjalment f’kap 13): “Is-Saltna tas-Smewwiet tixbah (όμοία) lil żerriegħa tal-mustarda...”. L-imħabba lill-ġar hija xbiha, parabbola tal-imħabba lil Alla. Il-Lhud kien għadhom ma waslux għall-idea li l-bniedem għandu jkollu mal-ieħor l-istess atteġġjament li juri ma’ Alla. (Filun ta’ Lixandra jikteb xi ħaġa simili għal ta’ Ġesù, imma jżomm id-differenza bejn l-atteġġjament lejn Alla – *eusebeia* – u lejn il-bniedem – *filantropia*).

**Dawn iż-żewġ kmandamenti huma l-qofol tal-Liġi kollha u tal-Profeti**

L-għaref tal-liġi jsaqsi lil Ġesù għall-ikbar kmandament (μεγάλη). Ġesù jwieġbu billi jurih iż-żewġ kmandamenti li minnhom jiddependu (κρέμαται, jiddendlu magħhom) il-preċetti l-oħra kollha. Iktar milli l-“qofol” huma bħal musmar li jinsab fl-isfond (jew moħbi) imma li jżomm kollox. L-imħabba għalhekk hija l-ispirtu li bih jistgħu jiġu osservati l-kmandamenti l-oħra. Permezz tagħha wieħed ma jibqax jħares lejn il-Liġi bħala opportunità biex jafferma lilu nnifsu jew biex jikkuntenta lil Alla b’osservazzjoni formali, imma bħala aspett privileġġjat tar-relazzjoni tiegħu ma’ Alla. L-imħabba twassal biex wieħed jgħix l-esiġenzi ta’ Alla b’iktar normalità u awtentiċità.